 ……………napirend

**Előterjesztve:** *Egészségügyi, Szociális és Lakásügyi Bizottsághoz*

**E L Ő T E R J E S Z T É S**

**a Képviselő-testület 2017. február 23-ai rendes ülésére**

**Tárgy:** Javaslat a személyes gondoskodást nyújtó szociális és gyermekjóléti szolgáltatások intézményi térítési díjainak meghatározására

**Készítette:** ………………………………

Vargáné Luketics Gabriella

Szociális és Gyermekvédelmi Iroda vezetője

**Egyeztetve**:……………………………………

Dankó Virág alpolgármester

**Látta:** …………………………………………

dr. Szalai Tibor jegyző

*A napirend tárgyalása zárt ülést nem igényel.*

**Tisztelt Képviselő-testület!**

A személyes gondoskodást nyújtó szociális és gyermekjóléti ellátások intézményi térítési díjának meghatározását a szociális igazgatásról és szociális ellátásokról szóló 1993. évi III. törvény (továbbiakban: Szt.), a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.), valamint a végrehajtásukra kiadott rendeletek szabályozzák.

Az intézményi térítési díjat a fenntartó tárgyév április 1-jéig állapítja meg, az intézményi térítési díj – az önkormányzat által nyújtott szolgáltatások esetében - év közben egy alkalommal korrigálható, ha ezt a tárgyidőszaki költségvetés indokolttá teszi.Az intézményi térítési díj a szociális ellátás ellenértékeként megállapítható összeg, amely nem haladhatja meg a szolgáltatás önköltségét.

A szolgáltatói önköltség a szolgáltatást nyújtó intézmények *tárgyévre tervezett költségei alapján kerül meghatározásra,* az önköltség számítása szolgáltatásonként történik, a közös költségelemeket a szolgáltatásonkénti közvetlen költségek arányában meg kell osztani. Az intézményi térítési díj, az önköltségnek az állami normatív támogatás mértékével való csökkentésével került meghatározásra.

2017. január 1-jétől sem az Szt. alapján nyújtott alap- és szakosított ellátások, sem a Gyvt. és végrehajtási rendeletei alapján megállapítható - a Család-és Gyermekjóléti Központ által nyújtott napközbeni gyermekfelügyelet - térítési díj szabályai nem változtak.Formai változás,hogy *a „házi gyermekfelügyelet”*szolgáltatás Gyvt.-ben meghatározott jogszabályi elnevezése *„napközbeni gyermekfelügyeletre”* módosult.

Az előző évi térítési díj meghatározások kiegészülnek egy új szolgáltatás intézményi térítési díjának meghatározásával: az idősek nappali ellátásán belül nyújtható demens személyek ellátásának intézményi térítési díjának meghatározásával.

A Budapest Főváros II. Kerületi Önkormányzat II. Számú Gondozási Központ (1022 Budapest, Fillér utca 50./b) az Szt.-ben foglaltak alapján kötelező önkormányzati feladatként étkeztetést, házi segítségnyújtást, idősek nappali ellátását nyújtja, nem kötelező önkormányzati feladatként pszichiátriai betegek részére közösségi alapellátást biztosít.

Az intézmény szolgáltatói nyilvántartásában (működési engedélyében) foglaltak alapján jelenleg 45 fő engedélyezett férőhelyen nyújthatja az idősek nappali ellátását.

Az intézmény felújítása, akadálymentesítése és az eddigiekben kihasználatlanul álló épületrész felújításával lehetőség nyílt a nappali ellátáson belül demens személyek ellátására is. A rendelkezésre álló tárgyi feltételek a módszertani ajánlások figyelembe vételével 7-10 demens személy ellátását teszi lehetővé.

A szolgáltatás nyújtásának további feltétele az intézményi alapdokumentumok (alapító okirat, szakmai program, szervezeti és működési szabályzat) módosítása, valamint a jogerős működési engedély.

Az alapdokumentumok módosítása megtörtént, a működési engedély várhatóan márciusra rendelkezésre áll, ezért szükséges, hogy a fenntartó meghatározza az új ellátási forma térítési díját és ennek megfelelően a szociális igazgatásról és egyes szociális és gyermekjóléti ellátásokról szóló 3/2015.(II.27.) önkormányzati rendeletét (továbbiakban: R) megfelelően módosítsa.

A tervezett költségek mind a demens személyek ellátása esetében, mind az egyéb szociális és gyermekjóléti ellátások esetében az intézményvezetők által szolgáltatott adatok alapján kerültek meghatározásra.

*Az Egészségügyi, Szociális és Lakásügyi Bizottság elnöke a bizottság döntését a képviselő-testületi ülésen szóban fogja ismertetni.*

Az intézményi térítési díjat az önkormányzat fenntartásában működő szociális és gyermekjóléti intézményvezetők adatszolgáltatása alapján a fenntartó állapítja meg, ezért kérem a Tisztelt Képviselő-testület döntését!

HATÁROZATI JAVASLAT

A Képviselő-testület úgy dönt, hogy az általa fenntartott szociális és gyermekjóléti intézményeiben az egyes szolgáltatások intézményi térítési díjait 2017. március 1. napjától az alábbiak szerint állapítja meg:

|  |  |  |  |
| --- | --- | --- | --- |
| Ellátási forma | Típus | Önköltség (Ft) | Intézményi  térítési díj (Ft) |
| **Szociális étkeztetés**  **(1 nap)** | **Étkeztetés szállítás nélkül** | **1 394** | **1 100** |
| **Étkeztetés szállítással** | **1 549** | **1 255** |
| **Szállítás** | **155** | **155** |
| **Házi segítségnyújtás (1 óra)** | **szociális segítés** | **2 808** | **2 790** |
| **személyi gondozás** | **2 700** |
| **Időskorúak nappali intézményi ellátása (1 nap)** | **Nappali ellátás** | **1 912** | **1 400** |
| **Nappali ellátás (demens) étkezés nélkül** | **5 038** | **3 000** |
| **Nappali ellátás (demens) étkezéssel** | **5 663** | **3 600** |
| **Fogyatékos személyek nappali intézményi ellátása (1 nap)** | **Nappali ellátás étkezés nélkül** | **10 105** | **8 100** |
| **Nappali ellátás étkezéssel** | **10 802** | **8 800** |
| **Jelzőrendszeres házi segítség-nyújtás (1 nap)** |  | **227** | **170** |
| **Átmeneti elhelyezést nyújtó ellátás** | **1 napra** | **8 324** | **5 100** |
| **1 hónapra** | **249 720** | **153 000** |
| **Gyógytorna, masszázs (1 óra)** |  | **1 535** | **1 535** |
| **Napközbeni gyermekfelügyelet (1 óra)** |  | **1 316** | **1 315** |

Felelős: **Polgármester**

Határidő: **2017. március 1.**

***/ A döntéshez egyszerű többségű szavazati arány szükséges.*/**

Budapest, 2017. február 8.

Dr. Láng Zsolt

Polgármester